b'\n_START_ARTICLE_\nAr\xc5\xa1ak I\n_START_PARAGRAPH_\nAr\xc5\xa1ak I (georg. \xe1\x83\x90\xe1\x83\xa0\xe1\x83\xa8\xe1\x83\x90\xe1\x83\x99\xe1\x83\x98) oli Iberian kuningaskunnan eli Kartlin kuningas Arta\xc5\xa1esiani-dynastiasta vuosina 90\xe2\x80\x9378 eaa. H\xc3\xa4net tunnetaan ainoastaan keskiaikaisista georgialaisista kronikoista._NEWLINE_Ar\xc5\xa1ak oli Armenian kuninkaan poika. H\xc3\xa4nen is\xc3\xa4n\xc3\xa4\xc3\xa4n on pidetty Artavazd I:st\xc3\xa4 (hallitsi noin 161\xe2\x80\x93123 eaa. ja my\xc3\xb6hemmin). Kronikoiden mukaan aateliset kapinoivat Iberian Parnavaziani-dynastian kuningas Parnad\xc5\xbeomia vastaan, mink\xc3\xa4 j\xc3\xa4lkeen Ar\xc5\xa1ak nostettiin valtaistuimelle. Kapinalliset oikeuttivat valintansa painottamalla sit\xc3\xa4, ett\xc3\xa4 h\xc3\xa4n oli naimisissa Parnavaziani-dynastian prinsessan, luultavasti Parnad\xc5\xbeomin sisaren kanssa. Kertomus Ar\xc5\xa1akin hallituskaudesta on huomattavan lyhyt: siin\xc3\xa4 kerrotaan ainoastaan h\xc3\xa4nen valtakautensa sujuneen ilman suurempia ongelmia ja ett\xc3\xa4 h\xc3\xa4n vahvisti Tsundan kaupungin linnoituksia D\xc5\xbeavakhetissa.'